François vu Bauschelt - Wikipedia, déi fräi Enzyklopedie

# François vu Bauschelt

### Vu Wikipedia, der fräier Enzyklopedie.

De François vu Bauschelt, fr.:François de Busleyden, gebuer géint 1450 zu Bauschelt (oder Arel) a gestuerwen den 21. August 1501 zu Toledo, war Geeschtlechen, Bëschof vu Besançon an Diplomat.

Seng Eltere waren de Gilles de Busleyden, an d'Elisabeth (oder Isabelle) de Musset. Säi Papp war Schäffen zu Arel vu 1455-1488 a war Schlasshär zu Guirsch.

Seng Gesëschter waren:

- Gilles de Busleyden, Här vu Guirsch bestuet mat der Adrienne de Gondeval.
- Jérôme de Busleyden, Doumhär, Äerzdiakon a Vogt vun Aire.
- Valerian de Busleyden, Här vu Guirsch, bestuet mat der Anne de Keymich.
- Jacqueline de Busleyden (1474-1517), bestuet an engem éischte Bestietnes mat dem N. Haltfast, Receveur zu Arel, an am zweete Bestietnes mat dem H. Hoecklin vu Steinbach.

De François huet op den Universitéiten zu Köln, Paräis a Léiwen studéiert. Dono gouf hie Privatsekretär vum Bëschof vu Cambrai, ier en op Léck goung, wou e 1483 Chanoine vun der Kathedral Saint Lambert a 1485 Prévôt gouf.

1490 gouf en zum Chanoine vu Saint-Pierre zu Anderlecht gewielt, an am selweschte Joer gouf e Prévôt vun der Kathedral Sint Donaas vu Bruges. Hie gouf och 1492 Äerzdiakon vu Sainte-Gudule zu Bréissel, wou e 1497 Trésorier gouf.

1498 gouf de François vu Bauschelt Doyen vun der Onze-Lieve-Vrouw vu Antwerpen an e puer Deeg derno Äerzbëschof vu Besançon. Ausserdeem war e Chanoine vu Cambrai a vu Sankt-Simeon zu Tréier.

Tëscht 1485 a 1495 war en dem Philipp dem Schéine säin Erzéier. Dono gouf e säi wichtegste Conseiller a war gläichzäiteg Maître des requêtes de l'hôtel. Hien huet eng sëlechen diplomatesch Missioune fir de Philipp an och de Maximilian vun Éisträich ënnerholl. Sou huet hien den Hochzäitsvertag vum Charel vu Lëtzebuerg, dem spéidere Keeser Karel V. - wéi dee knapps 2 Joer hat - an der Prënzessin Claude vu Frankräich ausgeandelt.

Hien ass den 23. August 1502 zu Toledo, wéi e mam Erzherzog ënnerwee war, gestuerwen.

Viru sengem Doud hat hien nach verschidden Donë fir Chartreusen zu Léiwen, Antwerpen, Hérinnes an zu Anderlecht gemaach.

## [Änneren] Um Spaweck

- Artikel an der Biographie nationale du Luxembourg, um Site vun der BNL
- Fuerschungsaarbecht vum Samuël Lucas
- Stammbam vun de Busleiden

Vun "http://lb.wikipedia.org../../../f/r/a/Fran%C3%A7ois_vu_Bauschelt_1351.html"

Kategorie: Gestuerwen 1501

##### Views

- Artikel
- Diskussioun
- Aktuell Revisiounen

##### Sichen

##### Aner Sproochen

- Français